E-77/2006

Mál þetta, sem dómtekið var 25. janúar sl., höfðaði stefnandi, Ísafjarðarbær, Hafnarstræti 1, Ísafirði, hinn 9. maí 2006, gegn stefnda, Fiskmarkaði Flateyrar ehf., Hafnarbakka, Flateyri.

Kröfur stefnanda eru að stefnda verði dæmt til að greiða honum 479.250 krónur ásamt dráttarvöxtum af þeirri fjárhæð frá 11. febrúar 2003 til greiðsludags. Þá krefst stefnandi þess einnig að staðfestur verði lögveðréttur hans í fasteigninni Hafnarbakka 6, Flateyri, eign stefnda, til tryggingar stefnukröfunni ásamt dráttarvöxtum og málskostnaði. Að lokum krefst stefnandi málskostnaðar.

Kröfur stefnda eru að félagið verði sýknað af öllum kröfum stefnanda. Þá krefst stefnda málskostnaðar.

I.

Hinn 7. ágúst 1980 fékk Snæfell hf. á leigu lóð á hafnarsvæðinu á Flateyri með grunnleigusamningi félagsins við Flateyrarhrepp. Lóð þessi er 724,7 fermetrar á stærð og var hún afmörkuð á uppdrætti sem fylgdi grunnleigusamningnum. Snæfell hf. fékk síðar leyfi hreppsnefndar Flateyrarhrepps til að byggja fiskverkunarhús á lóðinni og hófust framkvæmdir á henni á árinu 1980.

Í upphafi stóð til að byggja um það bil 430 fermetra fiskverkunarhús á lóðinni en eftir að búið var að steypa grunn að slíku húsi var tekin sú ákvörðun að reisa minni byggingu til að byrja með, eða 257 fermetra að stærð.

Snæfell hf. rak fiskverkun í umræddu húsi um nokkurra ára skeið en fyrirtækið varð síðan gjaldþrota. Fasteignin gekk kaupum og sölum eftir það og komst að lokum í eigu stefnda árið 2000. Í janúar 2003 sótti stefnda um heimild til umhverfisnefndar Ísafjarðarbæjar til að ljúka byggingu hússins í samræmi við upphaflegar teikningar. Var sú heimild veitt á fundi nefndarinnar 29. janúar 2003 og hún síðan staðfest af bæjarstjórn 6. febrúar sama ár. Byggingarleyfi var því næst gefið út og stefnda í kjölfarið krafið um greiðslu á byggingarleyfisgjaldi og gatnagerðargjaldi að fjárhæð 479.250 krónur. Hefur stefnda neitað að greiða gjöldin með vísan til þess að þau hafi verið greidd til Flateyrarhrepps við útgáfu byggingarleyfis árið 1980.

II.

Stefnandi segir kröfur sínar til komnar vegna ógreidds gatnagerðargjalds, að fjárhæð 461.250 krónur, og byggingarleyfisgjalda, að fjárhæð 18.000 krónur, vegna fasteignar stefnda að Hafnarbakka 6 á Flateyri. Krefst stefnandi dráttarvaxta frá gjalddaga 11. febrúar 2003 samkvæmt áskilnaði á gíróseðli sem hann kveður stefnda hafa verið sendan vegna kröfunnar, sbr. III. kafla laga nr. 38/2001 um vexti og verðtryggingu.

Álagningu og innheimtu gatnagerðargjalds segir stefnandi styðjast við 1. gr. laga nr. 17/1996 um gatnagerðargjald, en kröfu vegna byggingarleyfisgjalds við 53. gr., sbr. 43. gr., skipulags- og byggingarlaga nr. 73/1997. Kröfu um staðfestingu lögveðréttar fyrir gjöldunum kveður hann byggjast á 4. gr. laga nr. 17/1996 hvað gatnagerðargjaldið varðar, en á 3. mgr. 55. gr. laga nr. 73/1997 hvað varðar byggingarleyfisgjaldið.

III.

Stefnda reisir sýknukröfu sína á því að öll tilskilin byggingarleyfis- og gatnagerðargjöld hafi verið greidd af fasteigninni Hafnarbakka 6 á Flateyri til Flateyrarhrepps á árinu 1980. Segir stefnda að byggingarleyfi hefði annars aldrei verið veitt á sínum tíma. Vísar stefnda til þess að á árinu 1980 hafi verið tekinn grunnur að allri byggingunni og gólfplata steypt. Öll leyfisgjöld vegna byggingarinnar hafi því verið greidd, þar með talin gjöld þau sem stefnandi krefji stefnda nú um. Á síðari stigum hafi hins vegar verið ákveðið að steypa einungis upp hluta byggingarinnar.

Stefnda vísar til þess að Flateyrarhreppur hafi, ásamt nokkrum öðrum sveitarfélögum, verið sameinaður Ísafjarðarkaupstað undir nafninu Ísafjarðarbær. Öll gögn vegna útgáfu byggingarleyfa á vegum Flateyrarhrepps, svo og gögn varðandi álagningu byggingarleyfisgjalda og gatnagerðargjalds, séu því í höndum stefnanda. Hefur stefnda í málinu skorað á stefnanda að leggja fram gögn sem gefi til kynna hvaða gjöld hafi á sínum tíma verið greidd af byggingu þeirri sem byggð hafi verið af Snæfelli hf. árið 1980.

Til stuðnings sýknukröfunni vísar stefnda einnig til þess að samkvæmt skipulags- og byggingarlögum nr. 73/1997 sé óheimilt að grafa grunn eða reisa hús nema að fengnu leyfi viðkomandi sveitarstjórnar. Þá sé einnig óheimilt að gefa út byggingarleyfi nema byggingarleyfisgjöld, svo og önnur tilskilin gjöld, til dæmis gatnagerðargjald, bílastæðagjald og tengigjöld, eftir atvikum, hafi verið greidd samkvæmt settum reglum eða samið um greiðslu þeirra.

Ennfremur bendir stefnda á að í þágildandi lögum um gatnagerðargjöld nr. 51/1974 hafi verið kveðið á um að gatnagerðargjald væri gjaldkræft við úthlutun lóðar. Öll rök hnígi því í þá átt að gatnagerðargjald vegna byggingarinnar allrar hafi verið greitt á sínum tíma til Flateyrarhrepps og af þeim sökum geti Ísafjarðarbær ekki nú krafið stefnda um gatnagerðargjald að nýju vegna byggingarinnar.

IV.

Svo sem rakið hefur verið fékk Snæfell hf. 7. ágúst 1980 á leigu lóð á hafnarsvæðinu á Flateyri með grunnleigusamningi félagsins við Flateyrarhrepp. Í upphafi stóð til að byggja um það bil 430 fermetra fiskverkunarhús á lóðinni en eftir að búið var að steypa grunn að slíku húsi var tekin sú ákvörðun að reisa minni byggingu til að byrja með, eða 257 fermetra að stærð. Óumdeilt er í málinu að umrædd fasteign komst ekki í eigu stefnda fyrr en árið 2000.

Í ljósi ofangreindra atvika og andmæla stefnda var nauðsynlegt að stefnandi, sem tók við réttindum og skyldum Flateyrarhrepps árið 1996, upplýsti um álagningu og greiðslu gatnagerðar- og byggingarleyfisgjalda árið 1980 vegna umræddrar lóðar og þeirrar byggingar sem þá var á henni reist. Stefnandi hefur hins vegar engin gögn lagt fram sem varpað geta ljósi á þau atvik. Að því virtu þykir málið svo vanreifað af hálfu stefnanda að ekki sé fært að leggja á það efnisdóm. Verður málinu því vísað frá dómi án kröfu.

Með vísan til niðurstöðu málsins, sbr. 2. mgr. 130. gr. laga nr. 91/1991 um meðferð einkamála, úrskurðast stefnandi til að greiða stefnda málskostnað er hæfilega telst ákveðinn svo sem í úrskurðarorði greinir.

Úrskurð þennan kveður upp K-kk-nf H-kk-nf, settur héraðsdómari.

Ú R S K U R Ð A R O R Ð:

Máli þessu er vísað frá dómi án kröfu.

Stefnandi, Ísafjarðarbær, greiði stefnda, Fiskmarkaði Flateyrar ehf., 150.000 krónur í málskostnað.

K-kk-nf H-kk-nf